Hoof van SA leër sterf weke na aanstellingLt.genl. Thabiso Mokhosi Lt.genl. Thabiso Mokhosi, hoof van die Suid-Afrikaanse leër, is Dinsdagoggend na ŉ kort siekbed in die Unitas-hospitaal in Centurion oorlede. Die departement van verdediging en militêre veterane het gesê Mokhosi is op 1 November tot dié posisie bevorder. Nosiviwe Mapisa-Nqakula, minister van verdediging en militêre veterane, Thabang Makwetla, adjunkminister, dr. Sam Gulube, sekretaris van verdediging, en genl. Solly Shoke, weermaghoof, het hul medelye met Mokhosi se familie en vriende betuig. Pres. Cyril Ramaphosa het in ŉ verklaring gesê Mokhosi was voor sy bevordering die bevelvoerder van die weermag se gesamentlike operasies. Mokhosi het sy basiese militêre opleiding in 1985 in Angola ondergaan. Hy het die daaropvolgende jaar aan die Simferopol Military Combined Arms College in die Oekraïne kursusse voltooi in operasionele bevel en beheer van gemeganiseerde infanteriemagte. Hy was daarna in Italië voor hy in 1992 na Suid-Afrika teruggekeer het. Mokhosi het in 1999 die strategiese leierskapskursus by die Thaba Tshwane militêre basis in Pretoria voltooi. Hy het die kursus Internasionale Veiligheid en Strategie in 2010 aan die Royal College of Defence Studies in Londen voltooi. Ramaphosa het Mokhosi se heengaan as ŉ hartverskeurende verlies vir die Suid-Afrikaanse Nasionale Weermag beskryf en gesê “dit kom in ’n tyd wat sy toegewyde en voorbeeldige diens die nodigste was”. Die president het ook sy meegevoel met die weermag betuig.